33. schôdza NR SR - 3.deň - B. popoludní
Dátum: 2025-03-27
Poslanec: Hlina, Alojz (SaS)
Druh vystúpenia: Vystúpenie v rozprave

123. Ďakujem veľmi pekne. Vážený pán predseda, vážení páni ministri, ja kľudne počkám, ak by som nerušil. K tomuto návrhu zákona si dovolím vystúpiť. Bol som aj prekvapený, že sa to tu znova otvára, ale by som si neodpustil, keby som nevystúpil, tak mi to prepáčte. Nechcem vás zdržiavať od veľa práce, ktorej teda predpokladám, že máte. A ja som, mám tu... (Prerušenie vystúpenia predsedajúcim.) Raši, Richard, predseda NR SR Prepáčte, pán, prepáčte, poprosím ctené dámy poslankyne a vážených pánov poslancov, ktorí nechcete počúvať rozpravu, aby ste, prosím, opustili sálu alebo sa utíšili. Ďakujem pekne. Nech sa páči, pán poslanec. Hlina, Alojz, poslanec NR SR Ďakujem veľmi pekne, naozaj milé. Takže, kolegovia, fakt mi to prepáčte. Ja budem veľmi krátky, lebo idem do relácie, tak ak teda vás fakt od hroznej práce ruším, a tak to všetko odsýpa a máte to dohodnuté. Urobím to aj s tým mojím procedurálom, ktorý som chcel mať alebo ten možno dám, ten stihnem. Ja len možno takú poznámku. Ak sa to teda otvorilo, pán minister je už minister, mal by sedieť tu, ale nevadí, však nech sedí tam. V programovom vyhlásení vlády ste niečo mali a pri dôvodovej správe tohto zákonu bolo napísané, preto, že to narýchlo pozrel, sekundová záležitosť, že sa odvoláva dôvodová správa na programové vyhlásenie vlády a hovoríte, že tento zákon by mal motivovať súkromný sektor väčšej podpore športu. K tomu len krátky postreh poviem, že zdá sa, že sa to nie celkom pochopilo, lebo ja mám pocit, že naša vláda a vy vlastne investujete viacej do súkromných aktivít, ktoré sa javia ako športové, že to nesedí celkom s tým programovým. Tento rozpor podľa mňa tam je a existuje. Naozaj pre mňa je nepochopiteľné, nepochopiteľné, keď viem, aké sú problémy v tejto krajine, v akých sektoroch a aké, kam ešte dôjdu, že tento štát nájde 20 miliónov na to, aby dal chlapcom, aby dal chlapcom, ja neviem, z J&T a z Istrokapitálu, aby im dal na ich halu, ktorú nevedia postaviť. A ešte aby toho nebolo málo, ešte aby ju postavili vedľa bioplynovej stanice. A ešte, aby toho nebolo málo, tak aby teda ľud, pospolitý ľud sa nebúril, že teda že toľko a prečo, tak je tam skrytá olympijská ambícia, hej? Lebo teda akože to je, môže byť teoreticky, v Maďarsku bude olympiáda a áno, už len nikto na nič nečaká, len ako do Šamorína presťahovať nejaký šport olympijský. Viete, že je to až svojím spôsobom perfídne. Sanujete zlú súkromnú investíciu niekoho z verejných peniazov určené na šport a ešte klamete pospolitý ľud, aby teda ticho sedel, že to je olympijská ambícia. Normálne nechutné, nechutné. A ja sa pýtam, kde ste na to zarobili. Kde ste na to zobrali peniaze? Skade máte tie peniaze? Kto ich vyrobil? Kto ste ich, ukážte, kolegovia, ukážte mi, kde ste na to zarobili teraz? Teraz ste schválili Žilinkovi rentu. Ten procedurálny som chcel dať v mene mojej dcéry, mojich dcér, lebo ony to budú platiť. Čo ste zarobili? Kde ste zarobili tie peniaze, keď rozdávate ako po nebohom? Kde ste objavili ropu? Kde ste objavili zlato? Kde ste prišli na tie peniaze? Kde ste nabrali tých 20 miliónov? Zobrali ste tým deťom. Tie deti sa naháňajú po chodbách, lebo nemajú telocvične. Tí, čo majú telocvične, tak tí necvičia, lebo tam zateká alebo ich nevedia vykúriť a vy, ľudia moji zlatí, sa nehanbíte dať J&T a Istrokapitálu na ich pochybnú investíciu 20 miliónov! Nie je vám kúsok hanby? Nie je vám kúsok hanby, preboha? A ešte vedľa bioplynovej stanice! Ktorý blázon postaví olympijskú halu vedľa bioplynovej stanice? To je kategória nebezpečnej stavby. Keď si súkromník chce postaviť, viete, to je, áno, oni si vybavili, že majú športovisko vedľa bioplynky, lebo tu si vybavíte všetko. Tu si vybavíte všetko. Ale keď súkromník chce mať súkromnú športovú halu, nech si do stredu pre mňa za mňa vybaví aj spaľovňu. Pre mňa za mňa nech si ju tam vybaví, ale prečo sa máme na to skladať my? Prečo beriete peniaze na šport a dávate ich tým ľuďom? Preboha, ja už, prepáčte za ten zvýšený hlas, ja sa už na to neviem pozerať! To si naozaj tu niekto myslí, že príde nejaký európsky komisár či olympijský komisár a keď uvidí tu bioplynový ten vak a ten smrad, že povie, tu budeme hrať volejbal? To si naozaj niekto myslí, že olympiáda bude v Šamoríne, preboha? Vedľa bioplynky? To tomu pospolitému ľudu to tu stačí? Že vám nie je kúska hanby, že vám nie je kúska hanby, naozaj. Tu dáte Žilinkovi za to, že splnil, čo splnil po 5-tisíc. To ževraj 5-tisíc euro mesačne budú platiť. Moje dcéry to budú platiť, ja už asi budem na dôchodku. Sa nehanbíte? Z čoho? Čo ste vy robili? Čo ste vytvorili? Čo ste tu postavili? Čo tu po vás zostane, preboha? Jednu mizernú diaľnicu neviete urobiť, banda jedna, pardon, za ten výraz! Rozkradnete všetko po ceste. Jednu mizernú diaľnicu neviete postaviť. A neni málo, neni málo. Olympijskú halu v Šamoríne. Deti sa naháňajú po chodbách a vám nie je hanby, vám nie je hanby, dať 20 miliónov tým ľuďom, aby si tam oni ráno mohli zadžogingovať v teple? Ešte vraj tá zmluva je robená takým nejakým pochybným spôsobom, lebo už teraz sa vie, že to bude akože málo a ten súkromník je, myslím, že menšinový. Tým, že bude navyšovať on kapitál, lebo potom navýši, potom sa to preváži cez polovicu, nakoniec tam deti vôbec, tam nikto nebude športovať. Tam budú oni, tam sa chlapci budú v džogingu ráno naháňať a povedia, haha, postavil štát. A tu je veľký hrdina. Končím, nejdem zdržiavať, idem do tej relácie. Už som sa tak rozbehol. Veľký hrdina, pán Huliak a ja som polofrajer. No fíha, no to som zvedavý. Vyzvali ste Tkáča, Hoffmana, chlapcov znalých, ako si s tými Rudolf Huliak poradí? No ako ste si poradili? Nuž ako ste si poradili, pán Huliak? No nijako. Nijako. Zahrali ste sa na hrdinu, že jak to idete urobiť a z toho, čo som sa dozvedel, dočítal, že vraj vám Robert Fico sľúbil, že sa postavia tri haly. To vám kde sľúbil, na chodbe? Lebo ani uznesenia, som si direct včera pozeral uznesenia vlády, žiadne uznesenie vlády som nevidel, nič som nevidel. Vy ste len odprezentovali tak opatrne, že už peniaze odišli, ergo sa už asi s tým robiť nič nedá. A niekto vám povedal, Rudo neblázni, však to má Tkáč a Hoffman, neblázni, tie peniaze sú už preč. Tak ste povedali, ježiš, jak ja nestratím tvár, tak povedali ste, no tak povedz, že som ti sľúbil, že ti dám na tri haly. Áno, presne, ľudia moji pospolití, takto sa tu s vami robí, takto sa s vami manipuluje. Takže víťazi sú dvaja, J&T a Istrokapitál, štát im postaví halu a Rudolf Huliak povie, že vybavil tri športoviská a ešte to, kde to, v každom kraji bude, nie? Či jak to bude? A peniaze, všecko bude, len teraz to proste nevyšlo. Nevyšlo. A nehráte, naozaj nehráte peknú hru. A mne je to, mne je to ľúto. Ja pre niečo mám väčšiu emóciu, pre niečo menšiu, ale toto, že ste si dovolili, že tie peniaze tam išli a ešte ste zahrali túto hru, že jak to viete zvrátiť a nič z toho, hej, a peniažky tam pôjdu, je naozaj nechutné, nechutné. A čudujem sa všetkým ľuďom, ktorí sa na tom celom zúčastnili. Ďakujem veľmi pekne. (Potlesk.)